CELEX: 32012D0156
Language: fi
Date: 2012-03-13 00:00:00
Title: 2012/156/EU: Neuvoston täytäntöönpanopäätös, annettu 13 päivänä maaliskuuta 2012 , koheesiorahaston maksusitoumusten keskeyttämisestä Unkarin osalta 1 päivästä tammikuuta 2013

17.3.2012   
            
            
               FI
            
            
               Euroopan unionin virallinen lehti
            
            
               L 78/19
            
         NEUVOSTON TÄYTÄNTÖÖNPANOPÄÄTÖS,
   annettu 13 päivänä maaliskuuta 2012,
   koheesiorahaston maksusitoumusten keskeyttämisestä Unkarin osalta 1 päivästä tammikuuta 2013
   (2012/156/EU)
   EUROOPAN UNIONIN NEUVOSTO, joka
   ottaa huomioon Euroopan unionin toiminnasta tehdyn sopimuksen,
   ottaa huomioon koheesiorahaston perustamisesta ja asetuksen (EY) N:o 1164/94 kumoamisesta 11 päivänä heinäkuuta 2006 annetun neuvoston asetuksen (EY) N:o 1084/2006 (1) ja erityisesti sen 4 artiklan,
   ottaa huomioon Euroopan komission ehdotuksen
   sekä katsoo seuraavaa:
   
               (1)
            
            
               Euroopan unionin toiminnasta tehdyn sopimuksen, jäljempänä ‧SEUT-sopimus‧, 174 artiklan mukaan unioni kehittää ja harjoittaa toimintaansa taloudellisen, sosiaalisen ja alueellisen yhteenkuuluvuuden lujittamiseksi edistääkseen koko unionin sopusointuista kehitystä.
            
         
               (2)
            
            
               SEUT-sopimuksen 175 artiklan mukaan jäsenvaltioiden on harjoitettava talouspolitiikkaansa ja sovitettava sitä yhteen siten, että SEUT-sopimuksen 174 artiklassa tarkoitetut tavoitteet saavutetaan. Unionin politiikan ja toiminnan suunnittelussa ja täytäntöönpanossa sekä sisämarkkinoiden toteuttamisessa on myös otettava huomioon SEUT-sopimuksen 174 artiklassa tarkoitetut tavoitteet ja osallistuttava niiden toteuttamiseen.
            
         
               (3)
            
            
               SEUT-sopimuksen 121 artiklan 3 kohdassa määrätään, että neuvosto valvoo jokaisen jäsenvaltion ja unionin taloudellista kehitystä turvatakseen jäsenvaltioiden talouspolitiikan tiiviimmän yhteensovittamisen ja niiden taloudellisen suorituskyvyn jatkuvan lähentymisen sekä varmistaa, että niiden talouspolitiikka on jäsenvaltioiden ja unionin talouspolitiikan laajojen suuntaviivojen mukaista.
            
         
               (4)
            
            
               SEUT-sopimuksen 126 artiklan mukaisesti jäsenvaltioiden on vältettävä liiallisia julkistalouden alijäämiä.
            
         
               (5)
            
            
               SEUT-sopimuksen 177 artiklan mukaan Euroopan parlamentin ja neuvoston on määriteltävä koheesiorahaston tehtävät, ensisijaiset tavoitteet ja rakenteet, ja koheesiorahasto osallistuu ympäristöalan hankkeiden rahoitukseen sekä Euroopan laajuisten verkkohankkeiden rahoittamiseen liikenteen infrastruktuurin alalla.
            
         
               (6)
            
            
               Euroopan unionista tehtyyn sopimukseen ja SEUT-sopimukseen liitetyssä, taloudellisesta, sosiaalisesta ja alueellisesta yhteenkuuluvuudesta tehdyssä pöytäkirjassa (N:o 28) jäsenvaltiot sopivat, että koheesiorahasto osoittaa unionin rahoitusosuuksia sellaisille hankkeille, jotka liittyvät ympäristöön ja Euroopan laajuisiin verkkoihin jäsenvaltioissa, joiden bruttokansantuote henkeä kohti on alle 90 prosenttia unionin keskitasosta ja joilla on ohjelma SEUT-sopimuksen 126 artiklassa tarkoitettujen talouden lähentymisperusteiden toteuttamiseksi.
            
         
               (7)
            
            
               Asetuksen (EY) N:o 1084/2006 4 artiklassa vahvistetaan koheesiorahaston tukeen sovellettavat ehdot ja asetetaan koheesiorahastosta myönnettävän rahoitustuen ehdoksi SEUT-sopimuksen 126 artiklassa (2) tarkoitettu liiallisten julkistalouden alijäämien välttäminen. Asetuksen (EY) N:o 1084/2006 4 artiklan 1 kohdan mukaan neuvosto voi komission ehdotuksesta päättää keskeyttää koheesiorahaston maksusitoumukset tuensaajajäsenvaltiolle joko kokonaan tai osittain, jos i) neuvosto on SEUT-sopimuksen 126 artiklan 6 kohdan (3) mukaisesti päättänyt, että kyseisellä jäsenvaltiolla on liiallinen julkistalouden alijäämä, ja ii) neuvosto on SEUT-sopimuksen 126 artiklan 8 kohdan (4) mukaisesti todennut, ettei kyseinen jäsenvaltio ole SEUT-sopimuksen 126 artiklan 7 kohdan (5) mukaisen neuvoston suosituksen johdosta toteuttanut tehokkaita toimia liiallisen julkistalouden alijäämän korjaamiseksi asetettuun määräaikaan mennessä. Tällaisen maksusitoumusten keskeyttämisen olisi tultava voimaan keskeyttämistä koskevaa päätöstä seuraavan vuoden tammikuun 1 päivästä alkaen.
            
         
               (8)
            
            
               Neuvosto päätti 5 päivänä heinäkuuta 2004 tekemällään päätöksellä 2004/918/EY (6) Euroopan yhteisön perustamissopimuksen 104 artiklan 6 kohdan mukaisesti, että Unkarissa on liiallinen alijäämä. Neuvosto antoi 5 päivänä heinäkuuta 2004 ensimmäisen suosituksen, 8 päivänä maaliskuuta 2005 toisen suosituksen ja 10 päivänä lokakuuta 2006 kolmannen suosituksen, jotka kaikki osoitettiin Unkarille Euroopan yhteisön perustamissopimuksen 104 artiklan 7 kohdan mukaisesti. Neuvosto antoi 7 päivänä heinäkuuta 2009 Unkarille Euroopan yhteisön perustamissopimuksen 104 artiklan 7 kohdan mukaisen neljännen suosituksensa, jäljempänä ‧7 päivänä heinäkuuta 2009 annettu neuvoston suositus‧, jonka tavoitteena oli julkistalouden liiallisen alijäämän tilanteen lopettaminen viimeistään vuonna 2011. Unkarille suositeltiin erityisesti, että se i) rajoittaisi julkisen talouden rahoitusaseman heikkenemistä vuonna 2009 varmistamalla, että hyväksytyt ja ilmoitetut korjaavat toimenpiteet toteutettaisiin tinkimättömällä tavalla, jotta päästäisiin tavoitteeseen eli 3,9 prosenttiin suhteessa BKT:hen; ii) vuodesta 2010 alkaen toteuttaisi tarvittavat vakauttamistoimenpiteet tinkimättömällä tavalla, jotta varmistettaisiin rakenteellisen alijäämän jatkuva supistuminen ja kokonaisalijäämän uusi supistuminen samalla kun turvauduttaisiin yhä enemmän rakenteellisiin toimenpiteisiin julkisen talouden pysyvän kohenemisen varmistamiseksi; iii) esittäisi ja hyväksyisi oikeaan aikaan vakauttamistoimenpiteet, joita tarvitaan liiallisen alijäämän korjaamiseksi vuoteen 2011 mennessä; iv) varmistaisi kumulatiiviset 0,5 prosentin suuruiset julkisen talouden toimet suhteessa BKT:hen vuosina 2010 ja 2011; ja v) varmistaisi, että julkisen talouden velkasuhde saatetaan vakaaseen laskusuuntaan.
            
         
               (9)
            
            
               Neuvosto hyväksyi 24 päivänä tammikuuta 2012 SEUT-sopimuksen 126 artiklan 8 kohdan mukaisesti päätöksen N:o 2012/139/EU (7), jossa vahvistettiin, ettei Unkari ole toteuttanut 7 päivänä heinäkuuta 2009 annetun neuvoston suosituksen mukaisia tuloksellisia toimia. Päätöksessä todettiin, että vaikka Unkari oli muodollisesti saavuttanut 3 prosentin viitearvon suhteessa BKT:hen vuoteen 2011 mennessä, tämä ei perustunut rakenteelliseen ja kestävään korjaukseen. Julkisen talouden vuoden 2011 ylijäämä riippui huomattavista kertaluonteisista tuloista, joiden suuruus oli yli 10 prosenttia suhteessa BKT:hen, ja tähän liittyi rakenteellisen rahoitusaseman kumulatiivinen heikkeneminen vuosina 2010 ja 2011 2,75 prosenttia suhteessa BKT:hen, vaikka suosituksena oli julkisen talouden kumulatiivinen parantaminen 0,5 prosenttia suhteessa BKT:hen. Sen lisäksi, vaikka viranomaiset aikovatkin toteuttaa tuntuvia rakenteellisia toimenpiteitä vuonna 2012 laskien rakenteellisen alijäämän 2,6 prosenttiin suhteessa BKT:hen, 3 prosentin viitearvo suhteessa BKT:hen saavutettaisiin ainoastaan sen ansiosta, että kertaluonteisia toimenpiteitä toteutettiin lähes 1 prosentti suhteessa BKT:hen. Lisäksi vuonna 2013 alijäämän (3,25 prosenttia suhteessa BKT:hen) odotettiin jälleen kerran ylittävän SEUT-sopimuksen viitearvon siinäkin tapauksessa, että huomioon otetaan lisätoimenpiteet, joista on ilmoitettu komission yksiköiden syksyn 2011 talousennusteen jälkeen. Alijäämän kasvu vuonna 2013 johtuisi ennen kaikkea siitä, että väliaikaiset kertaluonteiset tulot loppuvat vähitellen suunnitelmien mukaisesti, eikä kaikkia suunniteltuja rakenneuudistuksia ole tarkennettu riittävällä tavalla. Neuvosto esitti yleisenä päätelmänä, että toimet, jotka Unkarin viranomaiset ovat SEUT-sopimuksen 126 artiklan 7 kohdan mukaisesti 7 päivänä heinäkuuta 2009 annetun neuvoston suosituksen johdosta toteuttaneet, eivät ole olleet riittäviä.
            
         
               (10)
            
            
               Näin ollen asetuksen (EY) N:o 1084/2006 4 artiklan 1 kohdassa vahvistetut kaksi ehtoa täyttyvät Unkarin tapauksessa. Neuvosto voi siis komission ehdotuksesta keskeyttää koheesiorahaston maksusitoumukset joko kokonaan tai osittain 1 päivästä tammikuuta 2013. Keskeytettävien maksusitoumusten määrää koskevassa päätöksessä olisi varmistettava, että keskeyttäminen on sekä tuloksellista että oikeasuhtaista, ja samalla olisi otettava huomioon Euroopan unionin vallitseva yleinen taloudellinen tilanne ja siihen suhteutettu koheesiorahaston merkitys kyseisen jäsenvaltion taloudelle. Jos asetuksen (EY) N:o 1084/2006 4 artiklan 1 kohtaa sovelletaan ensimmäisen kerran johonkin jäsenvaltioon, on näin ollen aiheellista vahvistaa määräksi 50 prosenttia kyseiselle jäsenvaltiolle vuodeksi 2013 osoitetuista koheesiovaroista, ilman että ylitetään 0,5 prosentin enimmäistasoa komission yksiköiden ennusteen mukaisesta kyseisen jäsenvaltion nimellisestä BKT:sta.
            
         
               (11)
            
            
               Koska keskeyttäminen koskee ainoastaan maksusitoumuksia, keskeyttämishetkellä jo käynnistettyjen liikenne- tai ympäristöhankkeiden toteutus tai tehtyjen maksusitoumusten täytäntöönpano ei vaarannu, jos tarvittavat korjaavat toimet toteutetaan viipymättä. Kun maksusitoumusten keskeyttäminen alkaa seuraavasta vuodesta, käynnissä olevien hankkeiden toteutukseen ei kohdistu vaikutuksia pitemmällä ajanjaksolla, jolloin viranomaisille jää riittävästi aikaa ottaa käyttöön toimenpiteitä, joilla palautettaisiin kestävää kasvua ja työllisyyttä edistävät makrotaloudelliset ja julkistaloudelliset olosuhteet.
            
         
               (12)
            
            
               Jos neuvosto viimeistään 22 päivänä kesäkuuta 2012 tai myöhempänä ajankohtana toteaa asetuksen (EY) N:o 1084/2006 4 artiklan 2 kohdan mukaisesti, että Unkari on toteuttanut tarvittavat korjaavat toimet, se päättää viipymättä lopettaa kyseessä olevien maksusitoumusten keskeyttämisen,
            
         ON HYVÄKSYNYT TÄMÄN PÄÄTÖKSEN:
   1 artikla
   Keskeytetään koheesiorahaston maksusitoumukset Unkarille 495 184 000 euron osalta (käypinä hintoina) 1 päivästä tammikuuta 2013.
   2 artikla
   Tämä päätös tulee voimaan päivänä, jona se annetaan tiedoksi.
   3 artikla
   Tämä päätös on osoitettu Unkarille.
   
      Tehty Brysselissä 13 päivänä maaliskuuta 2012.
      
         
            Neuvoston puolesta
         
         
            Puheenjohtaja
         
         M. VESTAGER
      
   
   
      (1)  EUVL L 210, 31.7.2006, s. 79.
   
      (2)  Korvaa Euroopan yhteisön perustamissopimuksen 104 artiklan, johon viitataan asetuksen (EY) N:o 1084/2006 4 artiklassa.
   
      (3)  Korvaa Euroopan yhteisön perustamissopimuksen 104 artiklan 6 kohdan, johon viitataan asetuksen (EY) N:o 1084/2006 4 artiklassa.
   
      (4)  Korvaa Euroopan yhteisön perustamissopimuksen 104 artiklan 8 kohdan, johon viitataan asetuksen (EY) N:o 1084/2006 4 artiklassa.
   
      (5)  Korvaa Euroopan yhteisön perustamissopimuksen 104 artiklan 7 kohdan, johon viitataan asetuksen (EY) N:o 1084/2006 4 artiklassa.
   
      (6)  EUVL L 389, 30.12.2004, s. 27.
   
      (7)  EUVL L 66, 6.3.2012, s. 6.